**IZJAVA ZA JAVNOST**

**Odziv Strokovnega združenja zasebnih zdravnikov in zobozdravnikov Slovenije (SZZZZS) na izjavo ministrice za zdravje**

(13.10.2017) V Strokovnem združenju zasebnih zdravnikov in zobozdravnikov Slovenije (SZZZZS) odločno zavračamo namigovanja ministrice za zdravje, ki so jih navajali nekateri mediji, da naj bi se v nekaterih ambulantah zbirali podpisi v podporo referendumu, kar naj bi bilo NEETIČNO dejanje. Najprej je potrebno izpostaviti, da zbiranje podpisov v ambulantah sploh ni mogoče in da gre za zavajanje.

Zakon namreč določa, da mora volivec poseben obrazec podpisati in podpisan obrazec odnesti v potrditev podpisa na upravno enoto, nato pa podpisanega v originalu poslati na naslov pobudnika.

Zbiranje podpisov v ambulantah torej ni mogoče. V ambulantah zasebnih zdravnikov so na voljo samo INFORMACIJE o tem, da zbiranje podpisov poteka in na kakšen način je podpis mogoče oddati. Naše razumevanje demokracije namreč vključuje tudi celovito obveščanje državljanov, ki so hkrati, ko obiščejo naše ambulante tudi naši pacienti. In prav je, da so ti čimbolj obveščeni, saj bodo kot bolniki najbolj čutili tudi posledice zakona.

In, če že omenjamo NEETIČNOST - NEETIČNO je obljubljati državljanom-bolnikom storitve, do katerih potem predolgo ne morejo priti, NEETIČNO je pustiti bolnike umirati v predolgih čakalnih vrstah, NEETIČNO je sprejemati zakone, ki bodo še zmanjšali dostop bolnikov do zdravstvenih storitev, NEETIČNO je ne sprejeti celovite zdravstvene reforme, ki bi preprečila umiranje našega zdravstvenega sistema.

V imenu SZZZZS dr. Helena Mole